|  |
| --- |
| Eierstrategi |
|  |
| Romerike revisjon IKS |
| **16.11.2022** |

|  |  |  |
| --- | --- | --- |
| Behandlet av | Representantskapet i Romerike revisjon IKS | Dato: |
| Godkjent av | Kommunestyret i Aurskog-Høland | Dato: |
| Godkjent av | Kommunestyret i Eidsvoll | Dato: |
| Godkjent av | Kommunestyret i Gjerdrum | Dato: |
| Godkjent av | Kommunestyret i Hurdal | Dato: |
| Godkjent av | Kommunestyret i Lillestrøm | Dato: |
| Godkjent av | Kommunestyret i Lørenskog | Dato: |
| Godkjent av | Kommunestyret i Nannestad | Dato: |
| Godkjent av | Kommunestyret i Nes | Dato: |
| Godkjent av | Kommunestyret i Nittedal | Dato: |
| Godkjent av | Kommunestyret i Rælingen | Dato: |
| Godkjent av | Kommunestyret i Ullensaker | Dato: |
| Godkjent av | Kommunedirektørkollegiet på nedre Romerike | Dato: 09.12.2022 |
| Godkjent av | Kommunedirektørkollegiet på øvre Romerike | Dato: 09.12.2022 |

## Om selskapet

Romerike revisjon IKS (RRI) ble etablert i 2013, etter en sammenslåing av Nedre Romerike Distriktsrevisjon, Østre Romerike Revisjonsdistrikt, og Øvre Romerike Revisjonsdistrikt IKS. RRI ble stiftet av kommunene Aurskog-Høland, Eidsvoll, Fet, Gjerdrum, Hurdal, Lørenskog, Nannestad, Nes, Nittedal, Rælingen, Skedsmo, Sørum og Ullensaker. Etter kommune-sammenslåingen i 2020 ble Fet, Skedsmo og Sørum slått sammen til Lillestrøm kommune. Øvrige deltakere[[1]](#footnote-1) er de samme.

Selskapet er hjemlet i lov om interkommunale selskaper av 29.1.1999. Selskapet er et eget rettssubjekt, og styret har arbeidsgiveransvaret.

## Om formålet med eierstrategien

Formålet med eierstrategien er å styrke det politiske og administrative samarbeidet mellom eierne for å sikre god styring av selskapet. Et godt samarbeid mellom eierne skal bidra til god eierstyring og godt samarbeid mellom selskapet og eierne.

Eierstrategien skal ligge til grunn for eiernes arbeid med saksbehandling og eierstyring. Strategien skal utdype formålet med selskapet, definere handlingsrom og forventninger og tydeliggjøre ansvar, roller og samarbeidsrutiner mellom deltakerne og selskapet; også på administrativt nivå.

## Formålet med selskapet

Selskapet skal gjennom sin kontrollaktivitet bidra til å styrke tilliten til kommunalforvaltningen på Romerike. Selskapet forplikter seg til å utføre de lovpålagte revisjonsoppgavene for deltakerkommunene, jf. Lov om kommuner og fylkeskommuner 22. juni 2018 nr. 83 kapittel 24 jf. 23 (kommuneloven). Selskapet utfører også andre typer kontroller enn de lovpålagte, som kontrollutvalget måtte vedta.

Selskapet kan også utføre andre kontrolloppdrag for deltakerkommunene, så lenge disse ikke er uforenelig med rollen som kommunens revisor. Selskapet skal også:

* Gi opplæring og veiledning til kontrollutvalgene og andre folkevalgte i kommunene
* Veilede om regelverk og gi innspill til forbedringer gjennom sine revisjonsoppdrag
* Videreformidle gode eksempler og bidra til læring i og mellom deltakerkommunene gjennom kurs, seminarer o.l.

Selskapet kan, på oppdrag fra kontrollutvalgene, utføre den overordnede analysen som skal ligge til grunn for kontrollutvalgets plan for forvaltningsrevisjon og selskapskontroll, jf. kommuneloven § 23-3 og § 23-4 med tilhørende forskrift. RRI kan også utføre oppdrag for andre kommuner enn deltakerkommunene og for andre selskaper så langt dette er innenfor rammene av regelverket om offentlige anskaffelser.

1. **Overordnede prinsipper for eierstyring**

De overordnede prinsipper for eierstyring står sentralt i eierpolitikken hos kommunene på Romerike. Prinsippene tydeliggjør roller og hvordan kommunen opptrer som eier. Prinsippene kommer i tillegg til bestemmelser om eierstyring fastsatt i f.eks. selskapsavtale, vedtekter, aksjonæravtale eller eierstrategi og gjeldende lovgivning på området.

De 10 prinsippene:

1. Deltakerne skal utarbeide klare mål for selskapene gjennom selskapsvise eierstrategier. Styret har ansvar for realisering av målene. Kommunenes eierskap skal fremme samfunnsansvarlig forretningsdrift og bærekraftig samfunnsutvikling.
2. Kapitalstrukturen i selskapet skal være tilpasset formålet med eierskapet og selskapets kortsiktige og langsiktige behov.
3. Deltakerne fremmer sine interesser og utøver sin myndighet overfor selskapene gjennom eierorganene. Deltakerne skal som hovedregel være representert ved ordfører.
4. Det skal være åpenhet knyttet til eierskapet og til selskapenes virksomhet basert på prinsippet om meroffentlighet, samt legge til rette for dialogprosesser foran møter i representantskap, generalforsamling mv.
5. Representantskapet/generalforsamlingen skal nedsette en valgkomité som fremmer begrunnet forslag til representantskapet/generalforsamlingen. Valgkomiteens oppgaver er regulert i «Instruks for valgkomiteen i Romerike revisjon IKS».
6. Styret skal være uavhengig og ha relevant kompetanse, kapasitet og faglig bredde ut fra selskapets egenart og formål med eierskapet.
7. Styrets godtgjøring skal være på moderat nivå, men fremme verdiskapningen i selskapene og fremstå som rimelig ut ifra styrets ansvar, kompetanse, tidsbruk og arbeidets kompleksitet.
8. Lønnsnivået og -utviklingen i de interkommunale selskapene skal være i samsvar med praksis hos deltakerne.
9. Styret skal påse at selskapet har god internkontroll og hensiktsmessige systemer for risikostyring i forhold til selskapets karakter.
10. Normer og verdier skal være i tråd med kommunenes etiske retningslinjer.
11. **Mål og forventninger**
	1. **Tjenestekvalitet**

Selskapet skal være deltakernes foretrukne leverandør av lovpålagte revisjonsoppgaver og andre relaterte revisjons- og rådgivningstjenester. RRI skal ha kapasitet til å utføre tjenestene.

Kvaliteten på tjenestene skal være i henhold til lovverk, selskapsavtalen, eierstrategien og vedtak i representantskap. Innenfor disse rammene skal selskapet utvikle god og effektiv tjenestekvalitet.

Kostnadseffektivitet skal kunne vurderes ved sammenligning med andre revisjonsselskap.

Selskapets tjenester inkluderer å påse at deltakerne drives i tråd med fellesskapets interesser, for å sikre at verdier benyttes formålstjenlig og lovlig. Riktig regnskapsrapportering samt veiledning i lover og regelverk står sentralt.

Deltakernes hovedmål med et felles revisjonsselskap er bl.a. økt kompetanse, et sterkere fagmiljø, redusert sårbarhet, reduserte kostnader, samt at det gir en bedre mulighet til å sikre revisors uavhengighet.

* 1. **Økonomi**

Tjenestene skal være kostnadseffektive og konkurransedyktige og dokumenteres årlig.

Selskapet skal kontinuerlig effektivisere driften slik at denne møter de forventninger kommunestyrene hos deltakerne har uttrykt. Plan for arbeidet innarbeides i økonomiplanen. Effektiviseringsgevinster skal tas ut på områder som ikke medfører brudd på lov og avtaleverk.

Selskapets frie fond kan maksimalt utgjøre 10% av selskapets omsetning (eks. innskutt kapital).

Større endringer i drift/organisering eller investeringer som vil påvirke tilskuddsbehovet betydelig, skal behandles som egne saker hos deltakerne i god tid før kommunenes behandling av årsbudsjett/økonomiplan.

Selskapet skal følge prinsippene for «God kommunal regnskapsskikk» (GKRS).

* 1. **Arbeidsgiverpolitikk og etikk**

Selskapets arbeidsgiverpolitikk skal være i tråd med kommunal arbeidsgiverpolitikk, og skal gi føringer for konkrete tiltak innen HMS, lønnspolitikk, rekruttering, lederutvikling, mangfold og inkludering, kompetanseutvikling m.m.

* Lønnsvilkårene for ledere skal ligge på nivå med sammenlignbare stillinger hos deltakerne (jf punkt 4.1.8)
* Selskapet skal aktivt arbeide for å sikre tilfredsstillende arbeidsnærværsprosent
* Selskapet skal utarbeide etiske retningslinjer og rutiner for varsling mot kritikkverdige forhold.
* Selskapet skal forebygge korrupsjon.
	1. **Miljø**

Deltakerne forventer at selskapet er bevisst sitt miljøansvar og inntar en aktiv holdning på dette området. Selskapet skal selv utarbeide mål og tiltak og innarbeide disse i handlings- og økonomiplanen.

FNs bærekraftmål skal ligge til grunn for virksomheten og oppgaver skal gjennomføres på en bærekraftig og fremtidsrettet måte.

* 1. **Samfunnsansvar**
* Selskapet skal opptre samfunnsansvarlig på vegne av sine eiere.
* Selskapet skal utforme mål og ambisjoner for samfunnsansvar innenfor sitt ansvars-område. Dette inkluderer samfunnsansvarlig forretningsdrift, samt samfunnsansvar knyttet til sosiale, økonomiske og miljømessige forhold.
* Mål og ambisjoner for samfunnsansvar skal være en integrert del av selskapets virksomhet, og skal avstemmes med deltakerne.
	1. **Lovpålagte krav**

Selskapet forventes å drive sin virksomhet i samsvar med gjeldende lovgivning og rettspraksis.

1. **Samhandling**
	1. **Eierorganet**

Eierstyring skal utøves gjennom representantskapet, som er selskapets øverste myndighet.

Representantskapet skal behandle saker som er av vesentlig betydning for deltakerne / selskapet eller som ikke naturlig sorterer inn under styrets myndighetsområde. Representantskapet skal fortrinnsvis bestå av ordførerne hos deltakerne for å sikre god samordning med relevant politisk organ hos deltakerne og for å sikre at den politiske ledelsen har god innsikt i selskapets virksomhet (jf punkt 4.1.3)

Innkalling, saksliste og saksdokumenter skal sendes til medlemmene av representantskapet og postmottaket i den enkelte kommune uten ugrunnet opphold og senest seks uker i forkant av møtet.

Selskapet skal informere deltakerne om saker av stor økonomisk, strategisk eller prinsipiell betydning minimum 12 uker før sakene skal behandles.

Siden bare kommunestyret (ofte delegert til formannskapet) forplikter kommunen, må deltakernes representanter stemme i samsvar med kommunestyrets/formannskapets vedtak. Ved dissens vil deltakerne likevel rette seg etter representantskapets vedtak.

Saker til representantskapsmøter blir behandlet administrativt i eierstyringssekretariatene på Øvre og Nedre Romerike, som et ledd i kommunedirektørenes fullførte saksbehandling av slike saker til kommunens eierstyringsorgan. Eierne forplikter seg til å samordne saksbehandling av saker som angår selskapets virksomhet.

* 1. **Eiermøter**

Eierne skal årlig drøfte felles ambisjoner for selskapets virksomhet.

Én eller flere deltakere kan innkalle til eiermøte hvis det er behov for en uformell drøfting av en bestemt sak. Selskapets ledelse kan innkalles til eiermøtet når deltakerne oppfatter dette som formålstjenlig for behandling av saken.

De styrende organene i RRI kan også ta initiativ til å innkalle deltakerne til eiermøter når selskapet anser det som hensiktsmessig å foreta en uformell drøfting av aktuelle saker.

* 1. **Kontaktmøter**

Den enkelte deltaker kan ta initiativ til å avholde kontaktmøter mellom RRI og relevant organ hos deltakeren for å sikre tilfredsstillende kommunikasjon mellom selskapet og deltakeren. RRI kan også ta initiativ til slike møter.

Kontaktmøtene og eiermøtene skal ikke undergrave eierorganets - representantskapets - funksjon. Selskapet skal likebehandle deltakerne med hensyn til informasjon fra selskapet.

1. **Rapportering**

Status for oppfølging av vedtak i representantskapet vedlegges årsberetningen. I årsberetningen skal det også rapporteres på alle temaene under punkt 5 i eierstrategien.

Andre forhold som deltakerne bør være kjent med, skal formidles til representantskapets leder og dets medlemmer uten ugrunnet opphold.

1. **Evaluering av eierstrategi**

Eierstrategien skal evalueres én gang i hver valgperiode eller etter behov.

1. I tråd med Lov om interkommunale selskap omtales eierne/eierkommunene som deltakere [↑](#footnote-ref-1)